b'\n_START_ARTICLE_\nBalkan toisessa maailmansodassa\n_START_SECTION_\nBulgarian osallistuminen sotatoimiin\n_START_PARAGRAPH_\nBulgarian hallitus pysyi Balkanin taisteluiden alettua 6. huhtikuuta passiivisena, vaikka se virallisesti olikin akselivaltojen liittolainen. Saksan, Italian ja Unkarin joukkojen hy\xc3\xb6k\xc3\xa4tty\xc3\xa4 Jugoslaviaan ja Kreikkaan Bulgarian joukot pid\xc3\xa4tt\xc3\xa4ytyiv\xc3\xa4t sotatoimista, kunnes 20. huhtikuuta aloitti joukkojen siirrot Kreikkaan pyrkien palauttamaan ensimm\xc3\xa4isess\xc3\xa4 maailmansodassa menett\xc3\xa4m\xc3\xa4ns\xc3\xa4 Traakian hallintaansa ja samalla saamaan yhteyden Egeanmerelle. Bulgarian joukot my\xc3\xb6s miehittiv\xc3\xa4t Makedonian it\xc3\xa4osat sek\xc3\xa4 suuren osan Serbian it\xc3\xa4osista. Niin sanottu Vardar Banovinan alue jaettiin lopulta Italian ja Bulgarian kesken.\n_START_SECTION_\nSeuraukset\n_START_PARAGRAPH_\nKes\xc3\xa4kuun alussa 1941 Albania, Jugoslavia ja Kreikka olivat akselivaltojen hallussa. Kreikka oli kolmen maan valvoma ja Jugoslavia lakkautettiin ja sen osista muodostettiin miehitt\xc3\xa4jien hallinnoimia valtioita. Saksa sai merkitt\xc3\xa4v\xc3\xa4n strategisen edun p\xc3\xa4\xc3\xa4stess\xc3\xa4\xc3\xa4n V\xc3\xa4limerelle. Liittoutuneet pelk\xc3\xa4siv\xc3\xa4t Kreikan ja erityisesti Kreetan k\xc3\xa4ytt\xc3\xb6\xc3\xa4 hy\xc3\xb6kk\xc3\xa4yksen jatkamiseksi Egyptiin tai Kyprokselle. Saksa kuitenkin luopui suunnitelmasta aloitettuaan hy\xc3\xb6kk\xc3\xa4yksen Neuvostoliittoon (operaatio Barbarossa) 22. kes\xc3\xa4kuuta.\n_START_SECTION_\nVastarintaliikkeet\n_START_PARAGRAPH_\nSodan loppuun saakka alueen vastarintaliikkeet k\xc3\xa4viv\xc3\xa4t sotaa miehitt\xc3\xa4ji\xc3\xa4 vastaan, mik\xc3\xa4 pakotti pit\xc3\xa4m\xc3\xa4\xc3\xa4n alueella vahvoja tukikohtia ja est\xc3\xa4en joukkojen siirrot muille rintamille. Erityisesti vuoden 1943 j\xc3\xa4lkeen Jugoslaviassa pelko liittoutuneiden maihinnoususta ja vastarintaliikkeen kannatuksen kasvu pakotti koviin otteisiin vastarintaliikkeen toiminnan rajoittamiseksi ja alueelle sijoitettiin muun muassa vuoristoj\xc3\xa4\xc3\xa4k\xc3\xa4reit\xc3\xa4.\n_START_SECTION_\nDodekanesia\n_START_PARAGRAPH_\nVuonna 1943 Italian antauduttua ja liitytty\xc3\xa4 liittoutuneisiin k\xc3\xa4viv\xc3\xa4t Saksa ja Britannia kilpajuoksun Italialle kuuluneen strategisesti merkitt\xc3\xa4v\xc3\xa4n Dodekanesian miehitt\xc3\xa4misest\xc3\xa4. Saksalaisjoukot riisuivat Rodoksen varuskunnat aseista, mutta britit miehittiv\xc3\xa4t Samoksen, Leroksen ja Kosin. Saksa aloitti ilmavoimien tukeman maihinnousun saarille ja karkottivat liittoutuneet.\n_START_SECTION_\nAlueen vapauttaminen ja tapahtumat sodan j\xc3\xa4lkeen\n_START_PARAGRAPH_\nItalian antauduttua Saksa valtasi Italian miehitt\xc3\xa4m\xc3\xa4t alueet Balkanilla syyskuussa 1943. Saksa vet\xc3\xa4ytyi Albaniasta ja Kreetalta seuraavana vuonna, mutta Jugoslavia vapautui kokonaisuudessaan vasta sodan p\xc3\xa4\xc3\xa4tytty\xc3\xa4 1945._NEWLINE_Neuvostoliitto j\xc3\xa4i useaksi vuodeksi miehitt\xc3\xa4m\xc3\xa4\xc3\xa4n Romaniaa, Unkaria ja Bulgariaa, sulkien ne siten nk. rautaesiripun taakse. My\xc3\xb6s Jugoslaviassa ja sen vaikutuspiiriin kuuluneessa Albaniassa kommunistit nousivat valtaan, mutta maa valitsi pian liittoutumattomuuden. Kreikassa puolestaan syttyi miehitt\xc3\xa4jien vet\xc3\xa4ydytty\xc3\xa4 sis\xc3\xa4llissota suuria maa-alueita hallinnoineiden kommunistien ja sotaa edelt\xc3\xa4nytt\xc3\xa4 hallintoa edustaneiden kansallismielisten v\xc3\xa4lill\xc3\xa4. Useita vuosia kest\xc3\xa4nyt sis\xc3\xa4llissota p\xc3\xa4\xc3\xa4ttyi Yhdistyneen kuningaskunnan tukemien kansallismielisten joukkojen voittoon syksyll\xc3\xa4 1949.'